Απόφαση της Επιτροπής

της 31ης Ιουλίου 2000

σχετικά με ορισμένα μέτρα προστασίας από τον αφθώδη πυρετό στην Ελλάδα

[κοινοποιηθείσα υπό τον αριθμό Ε(2000) 2461]

(Κείμενο που παρουσιάζει ενδιαφέρον για τον ΕΟΧ)

(2000/486/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Στις 11 Ιουλίου 2000 εκδηλώθηκε αριθμός κρουσμάτων αφθώδους πυρετού στην Ελλάδα, τα οποία επισημάνθηκαν στο πλαίσιο του προγράμματος επιτήρησης που θεσπίστηκε με την απόφαση 2000/71/ΕΚ της Επιτροπής, της 20ής Δεκεμβρίου 1999, σχετικά με ειδική χρηματοδοτική συνδρομή της Κοινότητας για την επιδημιολογική επιτήρηση ορισμένων νοσημάτων των ζώων σε περιοχές κινδύνου στην Ελλάδα(4).

(2) Η κατάσταση του αφθώδους πυρετού σε ορισμένα μέρη της Ελλάδας ενδέχεται να θέσει σε κίνδυνο τα ζωικά κεφάλαια άλλων κρατών μελών, λόγω του εμπορίου ζώντων δίχηλων ζώων και ορισμένων από τα προϊόντα τους.

(3) Η Ελλάδα έχει λάβει μέτρα στο πλαίσιο εφαρμογής της οδηγίας 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση το αφθώδους πυρετού(5), όπως τροποποιήθηκε τελευταία από την απόφαση 92/380/ΕΟΚ(6), και επίσης θέσπισε περαιτέρω μέτρα στις πληγείσες περιοχές.

(4) Η μετακίνηση και το εμπόριο δίχηλων ζώων, εκτός των χοίρων, από την επικράτεια της Ελλάδας προς άλλα κράτη μέλη αλλά και εντός της Ελλάδας υπόκειται στους περιορισμούς που επιβάλλονται στο πλαίσιο της απόφασης 2000/350/ΕΚ της Επιτροπής, της 2ας Μαΐου 2000, για την επιδημιολογική επιτήρηση του καταρροϊκού πυρετού στην Ελλάδα και ορισμένα μέτρα σχετικά με την παρεμπόδιση της εξάπλωσης της νόσου(7).

(5) Η κατάσταση της νόσου σε ορισμένα μέρη της Ελλάδας απαιτεί ενίσχυση των μέτρων ελέγχου για τον αφθώδη πυρετό, που έχει λάβει η Ελλάδα, με τη λήψη πρόσθετων κοινοτικών προστατευτικών μέτρων.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τηρουμένων των μέτρων που έχουν ληφθεί από την Ελλάδα εντός του πλαισίου εφαρμογής της απόφασης 2000/350/ΕΚ, η Ελλάδα διασφαλίζει ότι:

1. δεν μετακινούνται ζωντανά βοοειδή, αιγοπρόβατα και χοίροι, και άλλα δίχηλα ζώα, μεταξύ των τμημάτων εκείνων της επικράτειάς της, τα οποία αναγράφονται στα παραρτήματα Ι και ΙΙ·

2. δεν αποστέλλονται προς άλλα μέρη της Κοινότητας ζώντα βοοειδή, αιγοπρόβατα καν χοίροι και άλλα δίχηλα ζώα από τα τμήματα ή μέσω των τμημάτων της επικράτειάς της τα οποία αναγράφονται στο παράρτημα Ι και στο παράρτημα ΙΙ·

3. στα υγειονομικά πιστοποιητικά που προβλέπονται στην οδηγία 64/432/ΕΟΚ του Συμβουλίου(8), όπως τροποποιήθηκε τελευταία από την οδηγία 2000/20/ΕΚ(9) τα οποία συνοδεύουν ζωντανά βοοειδή και χοίρους, και στην οδηγία 91/68/ΕΟΚ του Συμβουλίου(10), όπως τροποποιήθηκε τελευταία από την απόφαση 94/953/ΕΚ της Επιτροπής(11), τα οποία συνοδεύουν ζωντανά αιγοπρόβατα που παραδίδονται προς μεταφορά από τμήματα της ελληνικής επικράτειας που δεν περιλαμβάνονται στο παράρτημα Ι και στο παράρτημα ΙΙ προς άλλα κράτη μέλη, αναγράφεται η ακόλουθη πρόταση:

"Ζώα ανταποκρινόμενα στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα·"

4. στα υγειονομικά πιστοποιητικά που συνοδεύουν δίχηλα ζώα, εκτός εκείνων που καλύπτονται από τα πιστοποιητικά που αναφέρονται στην παράγραφο 2, τα οποία παραδίδονται προς μεταφορά από τμήματα της επικράτειας της Ελλάδας που δεν περιλαμβάνονται στο παράτρημα Ι και το παράρτημα ΙΙ, προς άλλα κράτη μέλη, αναγράφεται η ακόλουθη πρόταση:

"Ζωντανά δίχηλα ζώα ανταποκρινόμενα στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα·"

5. η μετακίνηση προς άλλα κράτη μέλη ζώων που αναφέρονται στα σημεία 3 και 4 επιτρέπεται μόνο μετά την παρέλευση τριών ημερών από προηγούμενη ειδοποίηση που διαβιβάζεται από την τοπική κτηνιατρική αρχή προς την κεντρική και την τοπική κτηνιατρική αρχή του κράτους μέλους προορισμού.

Άρθρο 2

1. Η Ελλάδα δεν αποστέλλει σε άλλα μέρη της Κοινότητας νωπό κρέας βοοειδών, αιγοπροβάτων και χοίρων και άλλων δίχηλων ζώων από εκείνα τα τμήματα της επικράτειάς της τα οποία αναφέρονται στο παράρτημα Ι, ή που προέρχεται από ζώα που κατάγονται από τα εν λόγω τμήματα της Ελλάδας.

2. Οι απαγορεύσεις της παραγράφου 1 δεν ισχύουν για:

α) τα νωπά κρέατα που παρήχθησαν πριν από την 1η Ιουνίου 2000, υπό τον όρο ότι τα κρέατα αυτά έχουν σαφώς ταυτοποιηθεί και έχουν μεταφερθεί και αποθηκευθεί χωριστά από τα κρέατα τα οποία δεν προορίζονται για τα μέρη εκείνα της Κοινότητας που ευρίσκονται εκτός των περιοχών που αναφέρονται στο παράρτημα Ι·

β) νωπά κρέατα που λαμβάνονται από ζώα τα οποία έχουν εκτραφεί εκτός των περιοχών του παραρτήματος Ι και του παραρτήματος ΙΙ και έχουν μεταφερθεί, κατά παρέκκλιση από το άρθρο 1 παράγραφος 1, απευθείας και υπό επίσημο έλεγχο, μέσα σε σφραγισμένα μεταφορικά μέσα, σε σφαγείο ευρισκόμενο εντός της περιοχής που αναφέρεται στο παράρτημα Ι, εκτός της προστατευτικής ζώνης προς άμεση σφαγή· τα κρέατα αυτά διοχετεύονται μόνο στην εγχώρια αγορά της Ελλάδας·

γ) νωπά κρέατα που λαμβάνονται από εγκαταστάσεις τεμαχισμού υπό τους ακόλουθους όρους:

- μόνον νωπά κρέατα, όπως περιγράφονται στα στοιχεία α) και β) ή νωπά κρέατα που λαμβάνονται από ζώα που έχουν εκτραφεί και σφαγεί εκτός της περιοχής που αναφέρεται στο παράρτημα Ι θα τυγχάνουν επεξεργασίας στην εν λόγω εγκατάσταση,

- όλα αυτά τα νωπά κρέατα πρέπει να έχουν υγειονομική σήμανση σύμφωνα με το κεφάλαιο ΧΙ του παραρτήματος Ι της οδηγίας 64/433/ΕΟΚ του Συμβουλίου(12) περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων,

- η εγκατάσταση θα λειτουργεί υπό αυστηρό κτηνιατρικό έλεγχο,

- τα νωπά κρέατα πρέπει να ταυτοποιούνται σαφώς και να μεταφέρονται και αποθηκεύονται χωριστά από κρέατα τα οποία δεν προορίζονται για μέρη της Κοινότητας ευρισκόμενα εκτός των περιοχών που αναφέρονται παράρτημα Ι,

- ο έλεγχος της τήρησης των πιο πάνω απαριθμούμενων προϋποθέσεων πρέπει να διεξάγεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων εκείνων τις οποίες ενέκριναν κατ' εφαρμογή των διατάξεων αυτών.

3. Το κρέας που παραδίδεται προς μεταφορά από την Ελλάδα προς τα άλλα κράτη μέλη πρέπει να συνοδεύεται από πιστοποιητικό επίσημου κτηνίατρου. Στο πιστοποιητικό αυτό αναγράφεται η ακόλουθη πρόταση:

"Κρέας ανταποκρινόμενο στις διατάξεις της απόφασης 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 3

1. Η Ελλάδα δεν αποστέλλει σε άλλα μέρη της Κοινότητας προϊόντα με βάση το κρέας βοοειδών, αιγοπροβάτων και χοίρων και άλλων δίχηλων ζώων, τα οποία προέρχονται από τα τμήματα εκείνα της Ελλάδας που αναφέρονται στο παράρτημα Ι ή που έχουν παρασκευασθεί με βάση κρέας από ζώα που κατάγονται απο τα εν λόγω τμήματα της Ελλάδας.

2. Οι περιορισμοί που αναφέρονται στην παράγραφο 1 δεν ισχύουν για τα προϊόντα κρέατος που έχουν υποβληθεί σε μια από τις επεξεργασίες τις οριζόμενες στα άρθρο 4 παράγραφος 1 της οδηγίας 80/215/ΕΟΚ του Συμβουλίου(13), όπως τροποποιήθηκε τελευταία από την οδηγία 91/687/ΕΟΚ(14), ή στα προϊόντα με βάση το κρέας όπως ορίζονται στην οδηγία 77/99/ΕΟΚ του Συμβουλίου(15), όπως τροποποιήθηκε τελευταία από την οδηγία 98/76/ΕΚ(16), περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας, τα οποία έχουν υποβληθεί σε τέτοια επεξεργασία ώστε η τιμή του pH σε όλη τους τη μάζα να μην υπερβαίνει το 6.

3. Οι απαγορεύσεις της παραγράφου 1 δεν ισχύουν για:

α) τα προϊόντα κρέατος που παρασκευάσθηκαν πριν από την 1η Ιουνίου 2000, υπό τον όρο ότι τα προϊόντα με βάση το κρέας έχουν ταυτοποιηθεί σαφώς και μετά την ημερομηνία αυτή έχουν μεταφερθεί και αποθηκευθεί χωριστά από προϊόντα με βάση το κρέας τα οποία δεν προορίζονται για μέρη της Κοινότητας ευρισκόμενα εκτός των περιοχών που αναφέρονται στο παράρτημα Ι·

β) προϊόντα με βάση το κρέας που παρασκευάζονται σε εγκαταστάσεις υπό τους ακόλουθους όρους:

- όλα τα νωπά κρέατα που χρησιμοποιούνται στην εγκατάσταση πρέπει να πληρούν τους όρους του άρθρου 2 παράγραφος 2,

- όλα τα προϊόντα με βάση το κρέας που χρησιμοποιούνται για την παρασκευή του τελικού προϊόντος ανταπακρίνονται στις προϋποθέσεις του στοιχείου α) ή έχουν παρασκευασθεί από νωπά κρέατα που έχουν ληφθεί από ζώα τα οποία έχουν εκτραφεί και σφαγεί εκτός της περιοχής που αναφέρεται στο παράρτημα Ι,

- όλα τα προϊόντα με βάση το κρέας πρέπει να φέρουν την υγειονομική σήμανση που προβλέπεται στο κεφάλαιο VII του παραρτήματος Α της οδηγίας 77/99/ΕΟΚ,

- η σχετική εγκατάσταση λειτουργεί υπό αυστηρό κτηνιατρικό έλεγχο,

- τα προϊόντα με βάση το κρέας πρέπει να έχουν ταυτοποιηθεί σαφώς και να έχουν μεταφερθεί και αποθηκευθεί χωριστά από κρέατα και προϊόντα κρέατος τα οποία δεν προορίζονται για μέρη της Κοινότητας ευρισκόμενα εκτός των περιοχών που αναφέρονται στο παράρτημα Ι,

- ο έλεγχος της τήρησης των προαναφερθεισών προϋποθέσεων πρέπει να διεξάγεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών, οι οποίες και διαβιβάζουν στα λοιπά κράτη μέλη και την Επιτροπή κατάλογο των εγκαταστάσεων εκείνων τις οποίες έχουν εγκρίνει κατ' εφαρμογή των εν λόγω διατάξεων·

γ) τα προϊόντα με βάση το κρέας που έχουν παρασκευασθεί σε τμήματα της επικράτειας, τα οποία δεν συμπεριλαμβάνονται στο παράρτημα Ι, με τη χρησιμοποίηση κρέατος που ελήφθη πριν την 1η Ιουνίου 2000 από τμήματα τη επικράτειας που συμπεριλαμβάνονται στο παράρτημα Ι, υπό τον όρο ότι το κρέας και τα προϊόντα κρέατος έχουν σαφώς ταυτοποιηθεί και μεταφερθεί και αποθηκευθεί χωριστά από το κρέας και τα προϊόντα κρέατος τα οποία δεν προορίζονται για μέρη της Κοινότητας ευρισκόμενα εκτός των περιοχών που αναφέρονται στο παράρτημα Ι.

4. Τα προϊόντα κρέατος που παραδίδονται προς μεταφορά από την Ελλάδα προς άλλα κράτη μέλη πρέπει να συνοδεύονται από πιστοποιητικό επίσημου κτηνίατρου. Στο πιστοποιητικό αυτό αναγράφεται η ακόλουθη πρόταση:

"Προϊόντα κρέατος ανταποκρινόμενα στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 4

1. Η Ελλάδα δεν επιτρέπει την αποστολή γάλακτος από τα τμήματα της επικράτειάς της που αναφέρονται στο παράρτημα Ι προς άλλα μέρη της Κοινότητας.

2. Οι απαγορεύσεις της παραγράφου 1 δεν ισχύουν για το γάλα που υποβλήθηκε σε:

α) αρχική παστερίωση σύμφωνα με τις προδιαγραφές τις οριζόμενες στην οδηγία 92/46/ΕΟΚ του Συμβουλίου(17), όπως τροποποιήθηκε τελευταία από την οδηγία 96/23/ΕΚ(18), η οποία ακολουθήθηκε από δεύτερη θερμική επεξεργασία με παστερίωση σε υψηλή θερμοκρασία, επεξεργασία UHT, αποστερίωση ή διαδικασία αφυδάτωσης η οποία περιλαμβάνει θερμική επεξεργασία ισοδύναμου αποτελέσματος με μία εκ των ανωτέρω ή

β) αρχική παστερίωση σύμφωνα με τις προδιαγραφές τις οριζόμενες στην οδηγία 92/46/ΕΟΚ, σε συνδυασμό με επεξεργασία με την οποία το pH μειώνεται κάτω του 6 και διατηρείται στο επίπεδο αυτό επί μία τουλάχιστον ώρα.

3. Οι απαγορεύσεις της παραγράφου 1 δεν ισχύουν για το γάλα που παρασκευάζεται σε εγκαταστάσεις υπό τους ακόλουθους όρους:

α) όλο το γάλα που χρησιμοποιείται στην εγκατάσταση οφείλει είτε να πληροί τους όρους της παραγράφου 2 είτε να λαμβάνεται από ζώα εκτός της περιοχής που αναφέρεται στο παράρτημα Ι·

β) η εγκατάσταση θα λειτουργεί υπό αυστηρό κτηνιατρικό έλεγχο·

γ) το γάλα πρέπει να είναι σαφώς ταυτοποιημένο και να μεταφέρεται και αποθηκεύεται χωριστά από γάλα και γαλακτοκομικά προϊόντα που δεν προορίζονται για μέρη της Κοινότητας ευρισκόμενα εκτός των περιοχών που αναφέρονται στο παράρτημα Ι·

δ) η μεταφορά του ανεπεξέργαστου γάλακτος από εκμεταλλεύσεις ευρισκόμενες εκτός των περιοχών που αναφέρονται στο παράρτημα Ι προς τις προαναφερόμενες εγκαταστάσεις διενεργείται με οχήματα τα οποία έχουν προηγουμένως υποβληθεί σε καθαρισμό και απολύμανση και δεν ήλθαν, στη συνέχεια, σε επαφή με εκμεταλλεύσεις στις περιοχές που αναφέρονται στο παράρτημα Ι, οι οποίες να εκτρέφουν είδη ζώων που μπορούν να προσβληθούν από αφθώδη πυρετό·

ε) ο έλεγχος της συμμόρφωσης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών οι οποίες και διαβιβάζουν στα λοιπά κράτη μέλη και την Επιτροπή κατάλογο των εγκαταστάσεων τις οποίες έχουν εγκρίνει κατ' εφαρμογή των εν λόγω διατάξεων.

4. Το γάλα που παραδίδεται προς μεταφορά από την Ελλάδα προς άλλα κράτη μέλη πρέπει να συνοδεύεται από πιστοποιητικό επίσημου κτηνίατρου. Στο πιστοποιητικό αναγράφεται η ακόλουθη πρόταση:

"Γάλα ανταποκρινόμενο στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 5

1. Η Ελλάδα δεν αποστέλλει γαλακτοκομικά προϊόντα από εκείνα τα τμήματα της επικράτειάς της που αναφέρονται στο παράρτημα Ι, προς άλλα μέρη της Κοινότητας.

2. Οι απαγορεύσεις της παραγράφου 1 δεν ισχύουν για:

α) γαλακτοκομικά προϊόντα που παρήχθησαν πριν την 1η Ιουνίου 2000·

β) γαλακτοκομικά προϊόντα που υποβλήθηκαν σε θερμική επεξεργασία σε θερμοκρασία τουλάχιστον 71,7 °C επί 15 δευτερόλεπτα ή σε ισοδύναμη επεξεργασία·

γ) γαλακτοκομικά προϊόντα που παρασκευάστηκαν από γάλα για το οποίο έχουν τηρηθεί οι διατάξεις του ανωτέρω άρθρου 4 παράγραφος 2 ή 3.

3. Οι απαγορεύσεις της παραγράφου 1 δεν ισχύουν για:

α) γαλακτοκομικά προϊόντα που παρασκευάστηκαν σε εγκαταστάσεις υπό τους ακόλουθους όρους:

- όλο το γάλα που χρησιμοποτείται στην εγκατάσταση είτε πληροί τους όρους του άρθρου 4 παράγραφος 2 είτε λαμβάνεται από ζώα ευρισκόμενα εκτός της περιοχής που αναφέρεται στο παράρτημα Ι,

- όλα τα γαλακτοκομικά προϊόντα που χρησιμοποιούνται για την παραγωγή του τελικού προϊόντος είτε πληρούν τους όρους της παραγράφου 2 είτε παρασκευάζονται από γάλα ζώων που ευρίσκονται εκτός της περιοχής που αναφέρεται στο παράρτημα Ι,

- η εγκατάσταση λειτουργεί υπό αυστηρό κτηνιατρικό έλεγχο,

- τα γαλακτοκομικά προϊόντα πρέπει να είναι σαφώς ταυτοποιημένα και να έχουν μεταφερθεί και αποθηκευθεί χωριστά από το γάλα και τα γαλακτοκομικά προϊόντα τα οποία δεν προορίζονται για μέρη της Κοινότητας ευρισκόμενα εκτός των περιοχών που αναφέρονται στο παράρτημα Ι,

- ο έλεγχος της συμμόρφωσιης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών και οι οποίες διαβιβάζουν στα λοιπά κράτη μέλη και την Επιτροπή κατάλογο των εγκαταστάσεων εκείνων τις οποίες έχουν εγκρίνει κατ' εφαρμογή των εν λόγω διατάξεων·

β) γαλακτοκομικά προϊόντα που παρασκευάστηκαν στα τμήματα της επικράτειας που ευρίσκονται εκτός των περιοχών που αναφέρονται στο παράρτημα Ι, με τη χρησιμοποίηση γάλακτος που ελήφθη πριν από την 1η Ιουνίου 2000 από τμήματα της επικράτειας που αναφέρονται στο παράρτημα Ι, υπό τον όρο ότι τα γαλακτοκομικά προϊόντα ταυτοποιούνται σαφώς και μεταφέρονται και αποθηκεύονται χωριστά από τα γαλακτοκομικά προϊόντα τα οποία δεν προορίζονται για μέρη της Κοινότητας ευρισκόμενα εκτός των περιοχών που αναφέρονται στο παράρτημα Ι.

4. Τα γαλακτοκομικά προϊόντα που παραδίδονται προς μεταφορά από την Ελλάδα προς άλλα κράτη μέλη πρέπει να συνοδεύονται από πιστοποιητικό επίσημου κτηνίατρου. Στο πιστοποιητικό πρέπει να αναγράφεται η ακόλουθη πρόταση:

"Γαλακτοκομικά προϊόντα ανταποκρινόμενα στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 6

1. Η Ελλάδα δεν επιτρέπει την αποστολή σπέρματος, ωαρίων και εμβρύων βοοειδών, αιγοπροβάτων και χοίρων, και άλλων δίχηλων ζώων, από τα τμήματα εκείνα της επικράτειάς της που αναφέρονται στο παράρτημα Ι προς άλλα μέρη της Ελλάδας.

2. Η Ελλάδα δεν επιτρέπει την αποστολή σπέρματος, ωαρίων και εμβρύων βοοειδών, αιγοπροβάτων και χοίρων, και άλλων ζώων, από τμήματα εκείνα της επικράτειάς της που αναφέρονται στο παράρτημα Ι και στο παράρτημα ΙΙ προς άλλα μέρη της Κοινότητας.

3. Η απαγόρευση αυτή δεν ισχύει για το κατεψυγμένο σπέρμα, ωάρια και έμβρυα βοοειδών που έχουν παραχθεί πριν την 1η Ιουνίου 2000.

4. Στο υγειονομικό πιστοποιτικό που προβλέπεται στην οδηγία 88/407/ΕΟΚ του Συμβουλίου(19), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και το οποίο συνοδεύει κατεψυγμένο σπέρμα βοοειδών που έχει παραδοθεί προς μεταφορά από την Ελλάδα προς άλλα κράτη μέλη, αναγράφεται η ακόλουθη πρόταση:

"Κατεψυγμένο σπέρμα βοοειδών ανταποκρινόμενο στις διατάξεις της αποφάσεως 2000/486/ΕΚ της Επιτροπής, της 31ης Ιουνίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

5. Στο υγειονομικό πιστοποιητικό το οποίο προβλέπεται στην οδηγία 89/556/ΕΟΚ του Συμβουλίου(20), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και το οποίο συνοδεύει έμβρυα βοοειδών που έχουν παραδοθεί προς μεταφορά από την Ελλάδα προς άλλα κράτη μέλη, αναγράφεται η ακόλουθη πρόταση:

"Έμβρυα βοοειδών ανταποκρινόμενα στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 7

1. Η Ελλάδα δεν επιτρέπει την αποστολή προς άλλα μέρη της Κοινότητας δερμάτων και προβιών βοοειδών, αιγών, προβάτων και χοίρων, και άλλων δίχηλων ζώων, από τα τμήματα εκείνα της επικράτειάς της που αναφέρονται στο παράρτημα Ι.

2. Η απαγόρευση αυτή δεν ισχύει για δéρματα και προβιές τα οποία παρήχθησαν πριν από την 1η Ιουνίου 2000 ή τα οποία πληρούν τις απαιτήσεις της παραγράφου 1 σημείο Α, περιπτώσεις 2 έως 5 ή της παραγράφου 1 σημείο Β, περιπτώσεις 3 και 4 του κεφαλαίου 3 του παραρτήματος 1 της οδηγίας 92/118/ΕΟΚ. Πρέπει να λαμβάνεται μέριμνα ώστε να γίνεται πραγματικός διαχωρισμός μεταξύ των κατεργασμένων και των ακατέργαστων δερμάτων.

3. Η Ελλάδα εξασφαλίζει ότι τα δέρματα και οι προβιές βοοειδών, αιγών, προβάτων και χοίρων και άλλων δίχηλων ζώων, που αποστέλλονται σε άλλα κράτη μέλη συνοδεύονται από πιστοποιητικό στο οποίο αναγράφεται η ακόλουθη πρόταση:

"Δέρματα και προβιές ανταποκρινόμενα στις διατάξεις της αποφάσεως 2000/486/ΕΚ της της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 8

Η Ελλάδα εξασφαλίζει ότι μετά από κάθε μεταφορά ζώντων ζώων, τα χρησιμοποιηθέντα οχήματα καθαρίζονται και απολυμαίνονται και παρέχει αποδείξεις σχετικά με την εν λόγω απολύμανση.

Άρθρο 9

1. Η Ελλάδα δεν επιτρέπει την αποστολή ζωικών προϊόντων προερχομένων από βοοειδή, πρόβατα, αίγες και χοίρους και άλλα δίχηλα, τα οποία δεν αναφέρονται στα άρθρα 2, 3, 4, 5, 6 και 7 από εκείνα τα τμήματα της επικράτειάς της που αναφέρονται στο παράρτημα Ι προς άλλα μέρη της Κοινότητας.

2. Οι απαγορεύσεις της παραγράφου 1 δεν ισχύουν για:

α) ζωικά προϊόντα που αναφέρονται στην παράγραφο 1, τα οποία έχουν υποβληθεί σε:

- θερμική επεξεργασία εντός ερμητικώς σφραγισμένου δοχείου με τιμή Fo 3,00 ή ανώτερη ή

- θερμική επεξεργασία κατά την οποία η εσωτερική θερμοκρασία του προϊόντος υψώνεται μέχρι τους 70 °C τουλάχιστον·

β) μαλλί προβάτου και τρίχες μηρυκαστικών που δεν έχουν υποστεί καμία επεξεργασία, είναι ξηρά και σε ασφαλή, κλειστή συσκευασία.

3. Η Ελλάδα εξασφαλίζει ότι τα προαναφερόμενα στην παράγραφο 2 ζωικά προϊόντα συνοδεύονται, όταν αποστέλλονται σε άλλα κράτη μέλη, από υγειονομικό πιστοποιητικό στο οποίο αναγράφεται η ακόλουθη πρόταση:

"Ζωικά προϊόντα ανταποκρινόμενα στις διατάξεις της αποφάσεως 2000/486/ΕΚ της Επιτροπής, της 31ης Ιουλίου 2000, σχετικά με ορισμένα μέτρα προστασίας από τον αφθώδη πυρετό στην Ελλάδα."

Άρθρο 10

Τα κράτη μέλη τροποποιούν τα μέτρα που εφαρμόζουν στο εμπόριο κατά τρόπο που τα τελευταία αυτά να συνάδουν με την παρούσα απόφαση. Ενημερώνουν αμέσως την Επιτροπή σχετικά.

Άρθρο 11

Η παρούσα απόφαση, θα επανεξεταστεί πριν από τις 31 Οκτωβρίου 2000.

Άρθρο 12

Η παρούσα απόφαση απευθύνεται στα κράτη μέλη.

Βρυξέλλες, 31 Ιουλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 24 της 29.1.2000, σ. 53.

(5) ΕΕ L 315 της 26.11.1985, σ. 11.

(6) ΕΕ L 198 της 17.7.1992, σ. 54.

(7) ΕΕ L 124 της 25.5.2000, σ. 58.

(8) ΕΕ 121 της 29.7.1964, σ. 1977/64

(9) ΕΕ L 163 της 4.7.2000, σ. 35.

(10) ΕΕ L 46 της 19.2.1991, σ. 19.

(11) ΕΕ L 371 της 31.12.1994, σ. 14.

(12) ΕΕ 121 της 29.7.1964, σ. 2012/64· ενημέρωση της οδηγίας αυτής έγινε με την οδηγία 91/497/ΕΟΚ (ΕΕ L 268 της 24.9.1991, σ. 69) και η τελευταία τροποποίησή της από την οδηγία 95/23/ΕΚ (ΕΕ L 243 της 11.10.1993, σ. 7).

(13) ΕΕ L 47 της 21.2.1980, σ. 4.

(14) ΕΕ L 377 της 31.12.1991, σ. 16.

(15) ΕΕ L 26 της 31.1.1997, σ. 85· ενημέρωση της οδηγίας αυτής έγινε με την οδηγία 92/5/ΕΟΚ (ΕΕ L 57 της 2.3,1992, σ. 1) και η τελευταία τροποποίησή της από την οδηγία 92/45/ΕΟΚ (ΕΕ L 268 της 14.9.1992, σ. 35).

(16) ΕΕ L 10 της 16.1.1998, σ. 25.

(17) ΕΕ L 268 της 14.9.1992, σ. 1.

(18) ΕΕ L 125 της 23.5.1996, σ. 10.

(19) ΕΕ L 194 της 22.7.1988, σ. 10.

(20) ΕΕ L 302 της 19.10.1989, σ. 1.

ΠΑΡΑΡΤΗΜΑ I

Νομός:

ΕΒΡΟΥ

ΠΑΡΑΡΤΗΜΑ II

Νομοί:

ΡΟΔΟΠΗΣ

ΞΑΝΘΗΣ